b'\n_START_ARTICLE_\nKrkav\xc4\x8danski kamen\n_START_SECTION_\nLjudsko izro\xc4\x8dilo\n_START_PARAGRAPH_\nNekateri doma\xc4\x8dini omenjajo tudi \xc4\x8de\xc5\xa1\xc4\x8denje kamna. Na dan sv. Vida so nanj polagali roke. Za Bo\xc5\xbei\xc4\x8d so neko\xc4\x8d ob njem celo no\xc4\x8d kurili hrastovo deblo. Ko se je svitalo so se zbrali vsi va\xc5\xa1\xc4\x8dani in nazdravili. Vplival naj bi tudi na plodnost. \xc5\xbdupnik jih je zaradi tega malikovanja kregal in sramotil, zato so ta obred opravljali na skrivaj. Doma\xc4\x8dini povedo tudi, da je podoba na kamnu bog sonca. Na vrhu monolita, kjer danes manjka kos, naj bi bila izklesana glava. Po drugi razli\xc4\x8dici naj bi bile glave celo tri, kar naj bi pojasnjevalo ime Troglav. O treh glavah pa nekateri pravijo, da so bili to le trije obrazi, ki so bili izklesani v kamen.\n_START_SECTION_\nInterpretacije\n_START_PARAGRAPH_\nUpodobitev na kamnu je posku\xc5\xa1alo interpretirati \xc5\xbee ve\xc4\x8d raziskovalcev. Na obeh straneh kamna je izklesana podobna podoba. Nekateri so podobo na kamnu povezovali z rimskim bo\xc5\xbeanstvom Mitra, drugi so ga povezovali s Koledom oziroma praznovanjem zimskega son\xc4\x8dnega obrata. Zanimive interpretacije Krkav\xc4\x8danskega kamna so objavlene v zborniku Krkav\xc4\x8danski kamen . Avtorji v zborniku monolit med drugim povezujejo z Belinom in bogom Triglavom, slednji je dokumentiran tudi kot eno od njegovih poimenovanj. Jo\xc5\xbee Munih, radiestezist, je v zborniku predstavil energije, ki delujejo ob kamnu in na drugih svetih mestih povezanih z njim. Ena od domnev je tudi, da si je vsako ljudstvo predstavljalo svojo podobo na kamnu in ga \xc4\x8dastilo po svoje. Po tej teoriji je kamen dedi\xc5\xa1\xc4\x8dina ve\xc4\x8d razli\xc4\x8dnih ver._NEWLINE_Arheologa Pleterski in Puhar sta kamen \xc5\xa1ir\xc5\xa1e umestila v krajino in sicer je predstavil cerkve, ki v okolici tvorijo pravilen latinski kri\xc5\xbe s centrom pri Krkav\xc4\x8danskem kamnu. Z zgraditvijo cerkva okoli kamna naj bi "uni\xc4\x8dili hudi\xc4\x8devo mo\xc4\x8d kamna" in zvonjenjem zvonov, saj naj bi se ob kamnu sli\xc5\xa1alo zvonjenje vseh \xc5\xa1tirih cerkva.\n_START_SECTION_\nDana\xc5\xa1nji pomen Krkav\xc4\x8danskega kamna\n_START_PARAGRAPH_\nKamen je lokalna znamenitost istrske vasi Krkav\xc4\x8de. Obiskujejo ga tudi turisti. Ker nekateri radiestezisti menijo, da so ob kamnu dobre energije, ga ljudje obiskujejo tudi iz tega razloga. Rodnoverci Krkav\xc4\x8danski kamen razumejo kot eno od svetih to\xc4\x8dk stare vere.'